Winkel by Centurion Mall beroofArgieffoto ŉ Groep gewapende mans het Woensdagoggend op ŉ winkel by Centurion Mall in Gauteng toegeslaan en dit van nagenoeg R150 000 se elektroniese ware beroof. Ao. Hero Gumbu, woordvoerder van die Lyttelton-polisie, het aan Maroela Media gesê ses mans het omstreeks 05:00, voor die sentrum vir die publiek oop was, twee veiligheidsbeampte oorweldig en aangerand toe hulle een van die toegangshekke oopgesluit het. “Hulle het daarna ŉ klein deur oopgebreek en toegang tot die House and Home-winkel verkry,” het Gumbu gesê. “Hulle het agt televisiestelle gebuit en in twee voertuie van die toneel gevlug.” Buiten die veiligheidswagte is niemand anders tydens die voorval beseer nie. Een van die wagte is na die Unitas-hospitaal geneem vir mediese behandeling. Niemand is nog in verband met die voorval in hegtenis geneem nie. Die polisie ondersoek ŉ saak van besigheidsroof.